Onsdag løslod politiet en 30-årig kvinde i en incestsag fra Hirtshals, og torsdag har politiet fulgt op med yderligere to løsladelser i sagen, oplyser politiinspektør Verner Holm fra Nordjyllands Politi. Denne gang er det et fraskilt forældrepar, som har siddet varetægtsfængslet i cirka to uger på baggrund af en sigtelse om seksuelt misbrug af to af parrets børn, som er under 12 år. Sagen kom frem midt i januar, da politiet anholdt en 26-årig kvinde fra Hirtshals. Kvinden blev efterfølgende fængslet i et lukket grundlovsforhør. Sigtelsen lød på seksuelle overgreb mod egne børn, og siden blev børnenes 33-årige far og en 30-årig kvinde anholdt i sagen. Retsmøderne i sagen er blevet holdt for såkaldt dobbeltlukkede døre. Årsagen var, at politiet forventede at foretage flere anholdelser i sagen. Grundlaget for at varetægtsfængsle personerne i sagen har været, at de udgjorde en risiko for politiets efterforskning af sagen, hvis de var på fri fod. Politiet vurderer nu ikke længere, at det er tilfældet, og derfor er alle nu løsladt. De er dog fortsat sigtet i sagen og kan dermed risikere at blive tiltalt for de seksuelle overgreb på et senere tidspunkt. /ritzau/

Referat:
Alle tre sigtede i sag om seksuelt misbrug af børn er nu løsladt.